**Likovni natječaj za učenike osnovnih i srednjih škola:**

**„VOLONTIRAM-MIJENJAM SVIJET“**

Hrvatski Crveni križ je najveća humanitarna organizacija na području Republike Hrvatske koja ove godine obilježava 140 godina postojanja i djelovanja. Hrvatski Crveni križ dugogodišnji je partner Agencije za odgoj i obrazovanje u međupredmetnoj provedbi Kurikuluma građanskog odgoja i obrazovanja te nositelj Modula Volontiranje i razvoj socijalne solidarnosti.

Pozivamo učenike osnovnih i srednjih škola da izrade likovne radove na temu „volontiranja“ te na taj način zajedno s nama proslave 140 godina Hrvatskog Crvenog križa. Pozivamo učitelje i nastavnike da potaknu učenike na izradu likovnih radova te da radovima pokažu na koji način kroz svoje volontersko djelovanje postaju aktivni i odgovorni članovi zajednica u kojim žive.

Natječaj je otvoren od **15. rujna do 9. listopada 2018. godine.**

Likovni radovi trebaju biti izrađeni prema sljedećim propozicijama:

**Metodološko-teorijski dio** *Teme koje vas mogu nadahnuti su* teme izPrograma međupredmetnih i interdisciplinarnih sadržaja Građanskog odgoja i obrazovanja za osnovne i srednje škole: volontiranje, *humanitarni rad u školi i lokalnoj zajednici; organizacija i provođenje akcija, razvoj socijalne solidarnosti)*

VOLONTIRANJE je dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za zajedničku dobrobit, a obavljaju ih volonteri bez postojanja uvjeta isplate novčane nagrade ili potraživanja druge imovinske koristi za obavljeno volontiranje (Zakon o volonterstvu NN 58/07 i 22/13).

Volonteri se neovisno o dobi priključuju radu Crvenog križa i provedbi programa koje društvo Crvenog križa provodi, a u skladu s potrebama lokalne zajednice. Svaka lokalna zajednica osmišljava različite vrste volonterskih programa u skladu sa svojim vlastitim potrebama a unutar zajedničkih djelatnosti Hrvatskog Crvenog križ.

Primjeri volonterskih aktivnosti koje možete prikazati:

* učenje i pružanje prve pomoći,
* aktivnosti zaštite i promocije zdravlja,
* humanitarno-socijalne programe (podjela humanitarne pomoći, pružanje usluga starim i nemoćnim osobama kao što su: uređenje kuće i okućnice, dostava lijekova, pratnja u zdravstvene ustanove, druženje sa starim i nemoćnim osobama, socijalna-samoposluga)
* dobrovoljno davanje krvi
* programe zaštite migranata (učenje hrvatskog jezika, sportske i kreativne aktivnosti)
* priprema i djelovanje u kriznim situacijama – interventni timovi (primjerice poplave, migrantska kriza, šumski požari, i sl.)
* Klub mladih kroz koji se provodi veliki broj edukativno-preventivnih programa (npr. priprema za krizne situacije, prevencija ovisnosti, prevencija trgovanja ljudima, humane vrednote, Odgoj za humanost do malih nogu i sl.)

Volonterski su programi osmišljeni na način da su dostupni volonterima različitih profila, interesa, znanja i vještina, ali i različitih mogućnosti obavljanja volonterskih aktivnosti. U procesu volontiranja posebnost mladih očituje se kroz povećan interes za širenjem vidika i motivaciju za boljitkom i pozitivnim promjenama unutar zajednice. Volonteri čine puno više od samog pružanja usluga, oni pomažu u jačanju otpornosti zajednice, razvijaju socijalnu koheziju, sudjeluju u građanskim procesima i zagovaraju prava ranjivih skupina. Osim što nas informiraju i usmjeravaju, volonteri Crvenom križu omogućuju da kao organizacija ostajemo ukorijenjeni u zajednicama u kojima djelujemo.

**Poticajna pitanja za izradu radova!**

Što je za vas volontiranje? Tko su volonteri? Jesi li i ti volonter? Zašto je volontiranje važno? Na koji način doprinosimo zajednici uključivanjem u volonterske aktivnosti? Kako izgleda naša zajednica? Kako može izgledati ukoliko se aktivno uključite u donošenje promjena? Koje bi to promjene bile? Koje su posljedice na zajednicu i društvo ukoliko smo u ulozi pasivnih promatrača?

Jeste li ikada do sada volontirali? Na koji način, kako, kada i gdje? Kome ste pomogli? Kako ste se osjećali kada ste volontirali? Koje su posljedice vašeg volontiranja? Jeste li svojim vlastitim djelovanjem potaknuli nekoga na volontiranje?

Koga ste upoznali tijekom vašeg volontiranja? Što ste naučili? Jeste li stekli prijatelje tijekom volontiranja? Je li volontiranje više od činjenja dobrih djela? Kakvu „korist“ imaju osobe koje volontiraju od volontiranja? Razmislite što vi kao pojedinac možete učiniti kako bi vaša zajednica bila bolja/ljepša? Kolika je važnost pojedinca na razini globalnih promjena?

Što za vas predstavlja Crveni križ? Jeste li sudjelovali u aktivnostima Crvenog križa? Kojima? Razmislite, želite li volontirati u Hrvatskom Crvenom križu ili nekoj drugoj humanitarnoj organizaciji i činiti promjene u svojim zajednicama, stjecati nova znanja i vještine i družiti se?

**Radovi moraju biti pojedinačni.**

**Praktično-tehnički dio**

**Tehnike rada:**

**Dozvoljene su sve crtačke, slikarske, grafičke i kombinirane tehnike.**

**Materijali: likovna mapa s radnim materijalima za likovnu kulturu**

* **vodene boje, tempere, pastele, gvaš, drvene bojice, flomasteri, tuš itd.**

**Kod likovnih radova će se ocjenjivati:**

* **Istraživanje neposredne okoline kroz temu natječaja (usklađenost s temom)**
* **Vještine likovnog izražavanja i vizualne komunikacije**
* **Originalnost u rješavanju teme natječaja likovno tehničkim sredstvima**

**Likovni radovi ocjenjivat će se u tri kategorije:**

* niži razredi osnovnih škola (od 1. do 4. razreda), viši razredi osnovnih škola (od 5. do 8 razreda) i srednja škola (od 1 . do 4. razreda)

**Svaki rad treba sadržavati obilježje Crvenog križa primjereno ukomponirano u likovno djelo** (primjerice znak Crvenog križa na volonterskom prsluku, vozilu, i sl.).

**Žiri za odabir pobjedničkih radova** bit će sastavljen od dr. umjetnosti, prof. likovne kulture, stručnjaka za temu volontiranja i viših savjetnika za nacionalne programa Agencije za odgoj i obrazovanje.

**Radovi se trebaju poslati najkasnije do 9. listopada 2018. godine, na adresu:**

Hrvatski Crveni križ

(n/r Ivana Zadražil Vorberger)

Ulica Crvenog križa 14-16

10 000 Zagreb.

**Rezultati natječaja** bit će objavljeni početkom studenog 2018. godine na mrežnim stranicama Hrvatskog Crvenog križa.

**Dodjela nagrada i prigodna izložba** bit će organizirane **5. prosinca 2018.** godine povodom Međunarodnog dana volontera **u Muzeju suvremene umjetnosti Zagreb (MSU)**. Izložba će trajati od 5. do 19. prosinca u MSU-u. Hrvatski Crveni križ će pobjednicima pokriti putne troškove do Zagreba na otvorenje izložbe i dodjelu nagrada.

Radi organizacije izložbe i dodjele nagrada uz likovne radove obvezno priložite **prijavni obrazac** (prilog 1.) i **suglasnost za korištenje fotografija i osobnih podataka** (prilog 2.). Molim vas da kopiju priloga 2. zadržite kod sebe.

**Radovi trebaju biti zaštićeni i primjereno zapakirani!**

Molimo učitelje/nastavnike/stručne suradnike da ograniče broj poslanih radova na **maksimalno 5 radova po razredu**.

Pozivamo vas da se za suradnju prilikom prijave na natječaj obratite društvima Hrvatskog Crvenog križa s područja vaše škole kako bi vas dodatno upoznali s radom Crvenog križa te vam predstavili volonterske aktivnosti u koje se možete uključiti. Adresar društava Crvenog križa možete naći na www.hck.hr.

Po završetku natječaja Hrvatski Crveni križ zadržava pravo na objavu radova s imenima autora na svojim internetskim stranicama, na društvenim mrežama, u svojim specijaliziranim publikacijama, promotivnim materijalima te pravo na korištenje radova za edukaciju i informiranje o temi volontiranja kroz aktivnosti Hrvatskog Crvenog križa.

Učenici i učitelji/nastavnici mentori pobjedničkih radova (prva tri mjesta u svakoj kategoriji) dobit će potvrdu Hrvatskog Crvenog križa za sudjelovanje na natječaju.